舟中遇陸棣兄西歸數日得廣陵二三子書知遲晚次沙墊西岸作
作者：蕭穎士
朝代：唐

paragraphs: 林烏遙岸鳴，早知東方曙。
波上風雨歇，舟人叫將去。
蒼蒼前洲日，的的回沙鷺。
水氣清曉陰，灘聲隱川霧。
舊山勞魂想，憶人阻洄泝。
信宿千里餘，佳期曷由遇。
前程入楚鄉，弭棹問維揚。
但見土音異，始知程路長。
寥寥晚空靜，漫漫風淮涼。
雲景信可美，風潮殊未央。
故人江臯上，永日念容光。
中路枉尺書，謂余瓊樹芳。
深期結晤語，竟夕恨相望。
冀願崇朝霽，吾其一葦航。